Document ID: 32005R0642

KOMISIJAS REGULA (EK) Nr. 642/2005
(2005. gada 27. aprīlis),
ar ko nosaka prasības dažu prioritāro vielu ievedējiem un ražotājiem pārbaužu un informācijas jomā saskaņā ar Padomes Regulu (EEK) Nr. 793/93 par esošo vielu riska faktoru novērtējumu un kontroli
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 23. marta Regulu (EEK) Nr. 793/93 par esošo vielu riska faktoru novērtējumu un kontroli (1), un jo īpaši tās 10. panta 2. punktu,
tā kā:
(1)
Ziņotāji, kurus dalībvalstis izraudzījušas saskaņā ar Regulas (EEK) Nr. 793/93 10. panta 1. punktu, ir izvērtējuši informāciju, kuru ražotāji un ievedēji iesniedza attiecībā uz dažām prioritārajām vielām. Pēc apspriešanās ar minētajiem ražotājiem un ievedējiem, ziņotāji ir atzinuši, ka riska faktoru novērtēšanas nolūkiem ir jāprasa, lai viņi iesniegtu papildu informāciju un veiktu papildu pārbaudes.
(2)
Informāciju, kas ir vajadzīga, lai novērtētu konkrētās vielas, nevar sniegt iepriekšējie ražotāji un ievedēji. Ražotāji un ievedēji pārbaudījuši, ka testus ar dzīvniekiem nevar aizstāt vai ierobežot, izmantojot citas metodes.
(3)
Tādēļ ir jāprasa, lai prioritāro vielu ražotāji un ievedēji sniegtu papildu informāciju un papildus veiktu minēto vielu pārbaudes. Protokoli, kurus ziņotāji iesnieguši Komisijai, izmantojami minēto testu veikšanai.
(4)
Šīs regulas noteikumi ir saskaņā ar atzinumu, ko sniegusi komiteja, kas izveidota saskaņā ar Regulas (EEK) Nr. 793/93 15. pantu,
IR PIEŅĒMUSI ŠO REGULU.
1. pants
Pielikumā uzskaitīto vielu ražotāji un ievedēji, kas iesnieguši informāciju saskaņā ar prasībām Regulas (EEK) Nr. 793/93 3., 4., 7. un 9. pantā, sniedz informāciju un veic pielikumā norādītos testus, kā arī attiecīgajiem ziņotājiem dara zināmus iegūtos rezultātus.
Testus veic saskaņā ar ziņotāju norādītajiem protokoliem.
Rezultātus dara zināmus, ievērojot termiņus, kas noteikti pielikumā.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 27. aprīlī

Labels: 12
0
1
20